《因放翁以剑南诗稿为赠咏叹之余赋短歌以谢》
宋代·徐文卿

半生诵公流传诗，每恨收拾多所遗。
岂知二千五百二十有四首，一旦俱为吾得之。
长松驾壑风烟老，春花嫣然动碧草。
祗今忠愤欲白头，四海但推言语好。
有文如此何所忧，世间万事元悠悠。
君不见李杜千载名不休，岂不胜彼公与侯。

作者简介：信州玉山人，字斯远，号樟丘。徐人杰子。师事朱熹。宁宗嘉定四年进士。工诗，与赵蕃、韩淲齐名。有《萧秋诗集》。